Diari Oficial de la Generalitat Valenciana


Sumari del DOGV 6127, del 21-10-2009 (2009/11997)

RESOLUCIÓ de 16 d'octubre de 2009, del director general de Relacions amb les Corts i Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre l'Institut de la Joventut del Ministeri d'Igualtat i l'Institut Valencià de la Joventut.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6127

Data del DOGV
:   21-10-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/11605


Data del document
:   16-10-2009

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * administració central
    * necessitat d'habitatge
    * treball de joves
    * jove
    * atur juvenil
    * cooperació administrativa
    * treballador jove

RESOLUCIÓ de 16 d'octubre de 2009, del director general de Relacions amb les Corts i Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre l'Institut de la Joventut del Ministeri d'Igualtat i l'Institut Valencià de la Joventut.  
 [2009/11663]  
L'Institut de la Joventud del Ministeri d'Igualtat i l'Institut Valencià de la Joventut han subscrit, després de la tramitació prèvia reglamentària, el 27 de juliol de 2009, un conveni de col·laboració.   
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrita en el Registre de Convenis de la Generalitat amb el número 1952/2009, i que figura com a annex d'esta resolució.  
València, 16 d'octubre de 2009.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre l'Institut de la Joventut del Ministeri d'Igualtat i l'Institut Valencià de la Joventut  
Madrid, 27 de juliol de 2009  
Reunits  
D'una banda, el senyor Gabriel Alconchel Morales, director general de l'Instituto de la Juventud del Ministeri d'Igualtat, nomenat pel Reial Decret 606/2008, de 21 d'abril (Boletín Oficial del Estado núm. 27, de 22 d'abril), el qual actua en nom i representació de l'administració General de l'Estat -Instituto de la Juventud-, en l'exercici de les facultats que li atribueix l'article 7 del Reial Decret 486/2005, de 4 de maig, pel qual s'aprova l'estatut de l'organisme autònom Instituto de la Juventud.   
I, d'una altra banda, el senyor Adrián Ballester Espinosa, director general de l'Institut Valencià de la Joventut, nomenat pel Decret 110/2007, del dia 20 de juliol, del Consell, en nom i representació del qual actua, en virtut de les competències que té concedides per la Llei 4/1989, de 26 de juny i autoritzat per l'Acord del Consell adoptat en la reunió del dia 26 de juny de 2009.  
Ambdues parts es reconeixen capacitat mútua per a obligar-se i convindre, i  
Exposen  
1. Que l'article 48 de la Constitució Espanyola ordena als poders públics que promoguen «les condicions per a la participació lliure i eficaç de la joventut en el desenvolupament polític, social, econòmic i cultural».  
2. Que la Comunitat Valenciana té competències en matèria de joventut, de conformitat amb l'article 49.25 del seu Estatut d'Autonomia, en la redacció donada per la Llei 1/2006, de 10 d'abril, de Reforma de la Llei Orgànica 5/1982 d'1 de juliol, i que, en virtut de la Llei 4/89, de creació de l'Institut Valencià de la Joventut (d'ara endavant, IVAJ), este té encomanada l'execució i la coordinació de la política de joventut a la Comunitat Valenciana.   
3. Que l'Instituto de la Juventud (d'ara endavant, INJUVE), segons estableix l'article 2 del Reial Decret 486/2005, de 4 de maig, pel qual s'aprova l'estatut de l'organisme autònom INJUVE, té atribuïts, entre els seus fins, el desplegament de les condicions socials i polítiques necessàries per a l'emancipació dels i de les jóvens, i en general l'execució de les polítiques del Departament respecte de la joventut, mitjançant la col·laboració amb altres departaments ministerials i la resta d'administracions públiques les activitats de les quals incidisquen en este sector de població.  
4. Que, des dels fonaments expressats, l'IVAJ i l'INJUVE coincideixen que és d'interés per a ambdós la realització de programes de foment de la participació a què es refereix el ja esmentat article 48 de la Constitució, i centren la seua atenció en el desplegament d'actuacions adreçades a promoure l'emancipació de les persones jóvens, tot augmentant el seu grau d'autonomia personal i la seua integració social.  
En virtut de tot el que s'ha exposat i a l'empara de l'article 4.1.c) de la Llei 30/2007, de 30 d'octubre, de Contractes del Sector Públic, i de l'article 6 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, ambdues parts palesen la seua voluntat de col·laboració subscrivint el present Conveni, d'acord amb les següents   
Clàusules  
Primera. Objecte del conveni  
L'objecte d'este conveni és la col·laboració entre l'INJUVE i la Generalitat Valenciana, a través de l'IVAJ, per a la promoció de la igualtat d'oportunitats dels i de les jóvens, mitjançant el desplegament de programes de promoció de l'emancipació juvenil, per mitjà de l'accés al treball i a l'habitatge.  
Segona. Activitats a desplegar  
Per al compliment de l'objecte establit en la clàusula anterior, es duran a terme actuacions adreçades a promoure l'emancipació juvenil mitjançant el desplegament del programa següent:  
Programa d'emancipació: treball i habitatge  
1. EmprenJove. Servei d'informació, assessorament i orientació a jóvens emprenedors menors de 35 anys, per a la creació i la pervivència d'empreses jóvens. El servei té caràcter permanent i és prestarà a través de l'estructura territorial que l'IVAJ té a Alacant, Castelló, Elx i Xàtiva.  
Tercera. Obligacions de les parts  
Sense perjuí de les aportacions econòmiques previstes en els apartats 1 i 2 de la clàusula quarta, les parts contribuiran a l'execució de les activitats i de les actuacions del programa esmentat amb la infraestructura, els recursos humans i les activitats següents:  
a) L'INJUVE  
 Participar en el disseny de les activitats incloses en el programa a què es refereix la clàusula segona, a través dels serveis tècnics del mateix Institut.  
 Prestar assistència tècnica sobre la metodologia a utilitzar en la realització de les activitats integrants del programa objecte del Conveni i en el seguiment i l'avaluació del resultat.  
 Desenvolupar i mantindre un web específic, el domini del qual és www.emancipacionjoven.es, i facilitar formació i assistència tècnica als professionals que treballen en el dit programa.  
 Proporcionar el bàner web adequat a les dimensions indicades per la Comunitat Autònoma, per a enllaçar la seua pàgina web amb el web www.emancipacionjoven.es  
 Desenvolupar un programa formatiu i un sistema d'assessoria en línia -i, en determinades matèries, telefònic- per als tècnics i les tècniques que treballen a les oficines d'emancipació que formen part de la xarxa de cada comunitat autònoma, siguen les oficines on duguen a terme la seua tasca finançades o no a càrrec d'este Conveni.   
b) L'IVAJ  
 Aportar el personal directiu i tècnic especialitzat que es requereix per a l'organització i l'execució de cada una de les activitats.  
 Aportar els mitjans materials i les infraestructures per al desplegament de les actuacions.  
 Facilitar a l'INJUVE la informació necessària per a l'avaluació i el seguiment del desplegament de les actuacions objecte del present Conveni.  
 Informar sobre el programa en el seu web, i facilitar un enllaç al web www.emancipacionjoven.es susdit.  
 Trametre una relació d'espais/oficines d'emancipació que la comunitat autònoma considere que hagen de formar part de la xarxa, siguen o no finançades a càrrec d'este Conveni. Esta informació serà arreplegada en un imprés que facilitarà l'INJUVE (annex I).  
Quarta. Cost del programa i aportacions de les parts  
El cost total del Programa és de sis-cents quaranta-tres mil huit-cents vint-i-sis euros amb noranta-un cèntims (643.826,91 €).  
L'INJUVE i l'IVAJ es comprometen a cofinançar les activitats i les actuacions del programa objecte del present Conveni, en els termes següents:  
1. L'INJUVE contribuirà a finançar este programa a càrrec dels seus crèdits pressupostaris disponibles, del programa 232A, concepte 450, per un import de //dos-cents catorze mil sis-cents huit euros amb noranta-set cèntims// (214.608,97 €):  
 Programa d'emancipació: treball i habitatge jove  
1. EmprenJove. Servei d'informació, assessorament i orientació a jóvens emprenedors: 214.608,97 €  
L'INJUVE transferirà a l'IVAJ la quantitat assenyalada de la forma següent:  
El setanta-cinc per cent d'eixa quantitat a la signatura del Conveni, i la resta, una vegada complides les obligacions que estableix el paràgraf penúltim de l'apartat tres.  
2. La Generalitat, a través de l'IVAJ, contribuirà a finançar este programa a càrrec del capítol II del pressupost de despeses de 2009, per un import total de //quatre-cents vint-i-nou mil dos-cents dèsset euros amb noranta-quatre cèntims// (429.217,94 €):  
 Programa d'emancipació: treball i habitatge jove  
1. EmprenJove. Servei d'informació, assessorament i orientació a jóvens emprenedors: 429.217,94 €  
3. L'IVAJ trametrà a l'INJUVE una memòria intermèdia, i també una memòria anual, justificatives del que estipula la clàusula tercera, apartat b).  
Els models per a emplenar la memòria s'adjunten com a annexos II i III al present conveni.  
El termini per a l'enviament d'estos documents serà dins del mes següent a la conclusió de cada un dels períodes de referència.  
El compliment d'este compromís serà condició necessària per a la signatura del conveni en exercicis posteriors.  
Igualment, l'IVAJ haurà d'acreditar, mitjançant certificat del seu director general, que l'import total del programa s'ha destinat al compliment del seu objectiu. El dit certificat haurà d'anar acompanyat d'una relació de factures justificatives de les despeses relatives a les activitats dutes a terme.  
Les quantitats percebudes i no invertides en l'execució de les activitats convingudes seran reintegrades a l'INJUVE.  
Cinquena. Identificació institucional  
Als espais destinats a oficines on es duga a terme el Programa d'Emancipació Jove, s'exposarà de forma visible un cartell que haurà d'elaborar l'IVAJ d'acord amb el Manual d'imatge que facilitarà l'INJUVE (annex IV). Els costos del dit cartell podran ser imputats a la despesa del Programa d'Emancipació inclòs en el present Conveni.  
Així mateix, en totes aquelles accions a què es refereix el present Conveni que impliquen difusió, siga impresa o per qualsevol altre mitjà, i en què figure el logotip de l'IVAJ, haurà d'incorporar-se de forma visible el logotip institucional del Ministeri d'Igualtat (INJUVE).  
Sisena. Òrgan col·legiat de seguiment del conveni  
Per al seguiment i el control de les actuacions acordades en el present Conveni, es constituirà una comissió de seguiment, que haurà de reunir-se almenys una vegada durant la seua vigència, integrada per dos representants de l'administració General de l'Estat -un designat per la Delegació del Govern a la corresponent comunitat autònoma i un altre per l'INJUVE del Ministeri d'Igualtat-, i dos representants de l'IVAJ, per a l'exercici de les funcions següents:   
A) Interpretació del present conveni durant la seua execució.  
B) Seguiment i avaluació de les actuacions acordades, segons queda establit en les clàusules segona i tercera.   
C) Aprovació de la memòria justificativa de les activitats realitzades.  
Presidirà la Comissió el membre de major jerarquia dels designats per l'administració General de l'Estat, i actuarà de secretari el que designe l'IVAJ d'entre els seus representants.  
El règim de funcionament i els acords de la Comissió s'ajustaran al que estableix el capítol II del títol segon de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Els acords adoptats per unanimitat en el si d'esta Comissió seran vinculants per a les parts i el seu incompliment tindrà els efectes que preveu la clàusula huitena.  
Setena. Vigència del conveni  
El present conveni tindrà vigència des del moment que es signe fins al 30 de novembre de 2009, excepte pròrroga d'un mes, si així ho acordaren les parts signants del conveni amb un mes d'antelació a la data d'acabament.  
Huitena. Extinció del conveni  
El present conveni s'extingirà per resolució, per compliment del seu objecte, per mutu acord de les parts, per força major o per impossibilitat sobrevinguda del compliment de l'objecte del Conveni.   
Acreditat l'incompliment de les obligacions per una de les parts, la part complidora -tot acreditant-ne l'incompliment- es trobarà facultada per a instar la resolució del Conveni, el donarà per finalitzat i procedirà a la seua liquidació.  
En el supòsit de resolució del conveni per incompliment total o parcial de les seues obligacions per part de l'IVAJ, este haurà de reintegrar a l'INJUVE les quantitats que proporcionalment corresponguen a les obres pendents de realitzar. Estes quantitats tindran la consideració d'ingressos de Dret Públic i es faran efectives pels procediments que, per a eixa classe d'ingressos, estableix el Reial Decret 939/2005, de 29 de juliol, que aprova el Reglament de Recaptació, amb les particularitats que respecte d'això regula el Reial Decret Legislatiu de 26 de juny de 1991, pel qual es regula la Llei d'Hisenda Pública de la Comunitat Valenciana.  
L'incompliment imputable a l'INJUVE requerirà la prèvia existència d'un procediment contradictori que finalitze amb una resolució de la Direcció General de l'INJUVE, que serà impugnable siga davant de la jurisdicció contenciosa administrativa, siga per mitjà de recurs de reposició, i que donarà lloc al rescabalament que corresponga en dret.  
L'eventual resolució del Conveni no afectarà les actuacions que es trobaren en procés de realització.  
Novena. Naturalesa, règim jurídic i jurisdicció  
El present conveni té naturalesa administrativa, es celebra a l'empara de l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es troba fora de l'àmbit d'aplicació de la Llei 30/2007, de 30 d'octubre, de Contractes del Sector Públic, d'acord amb l'article 4.1.c), i hi és competent l'ordre jurisdiccional contenciós administratiu per a resoldre els eventuals litigis que pogueren derivar-se'n; en eixe cas i en defecte de normes especials, seran d'aplicació els principis i les regles de la susdita Llei de Contractes a fi de resoldre els dubtes i les llacunes que pogueren presentar-s'hi.  
En prova de conformitat, signen el present conveni, en tres exemplars, al lloc i en la data susdits.  
El director general de l'Institut Valencià de la Joventut. Adrián Ballester Espinosa  
El director general de l'Instituto de la Juventud. Gabriel Alconchel Morales